སྨྲ་བ་ངག་གི་དབང་ཕྱུག་འཇམ་དཔལ་དབྱངས།།དབྱངས་ཅན་ལྷ་མོ་གཙུག་ལག་འདོད་འཇོའི་དཔལ།།དཔལ་ལྡན་ཚངས་པ་སྡེ་བཞིའི་བང་མཛོད་འཛིན།།འཛིན་མའི་མངའ་བདག་རྣམས་ཀྱིས་ཤིས་པར་སྩོལ།།ཆོས་དང་སྲིད་ཀྱི་ཚིག་དོན་ཟབ་བརླིང་སྒྲ།།སྙན་ངག་པི་ཝཾ་རྒྱུད་ཀྱིས་གླུར་བླངས་ན།།རྣམ་དཔྱོད་ལང་ཚོ་རྒྱས་པའི་ཤེས་ལྡན་རྣར།།འཇེབས་ཀྱང་ཕལ་ཆེར་ཐོས་འཛིན་ཚེར་མལ་ཉལ།།དེའི་ཕྱིར་མཆོག་དམན་ཀུན་གྱིས་ལེགས་རྟོགས་པའི།།འབོལ་རྩོམ་ཚིགས་སུ་བཅད་པའི་མུ་ཐི་ལ།།ཆིང་གི་གནམ་གྱི་རིགས་ལས་མི་བདག་མགུལ།།མཛེས་བྱེད་དོ་ཤལ་འཕྲེང་བའི་རྒྱན་དུ་སྤུད།།དེང་སང་རྒྱ་གར་རྒྱ་ནག་ཧོར་བོད་སོགས།།སྔོན་བྱུང་ཡ་རབས་ངང་ཚུལ་ལུགས་གཉིས་ཁྲིམས།།ཆེར་ནུབ་ངན་སྤྱོད་ངོ་སོར་འཁྱེར་དུས་འདིར།།ལེགས་པར་བཤད་ཀྱང་ཙཱུ་ཏའི་རྐང་གཉིས་བཞིན།།བྱང་བསྟན་ཕུག་པར་རྟ་ལྗང་ཅན་གྱི་ཟེར།།མི་འཇུག་དངོས་པོའི་གཤིས་ལ་བཅོས་མེད་ཀྱང་།།ཕྱོགས་གཞན་བུག་པར་ཤར་བའི་སྣང་བ་ཡིས།།འཐིབས་བུའི་སྨག་རུམ་སེལ་བ་འགའ་འབྱུང་སྙམ།།ལྷ་ཆོས་ལྟ་ཞོག་མི་ཆོས་བྱ་གཞག་ཀྱང་།།ལམ་དུ་རྒྱུག་མིན་བསོད་ནམས་ལ་རག་པས།།དཀོན་ཅོག་མཆོད་དང་ངན་སློང་སྦྱིན་གཏོང་སོགས།།ལེགས་བྱས་སྤེལ་བའི་ཚོགས་ཆེན་གསོག་པ་གནད།།མངོན་ཤེས་མེད་ཕྱིར་གྲོས་དང་མདུན་མ་ཀུན།།ཐོག་ཏུ་ཁེལ་དཀའ་ཡུལ་དུས་གནས་སྐབས་དང་།།དགྲ་གཉེན་བར་མ་བརྟགས་ནས་འཕྲལ་ཚོད་འཕྲལ།།བླངས་ཏེ་འཇུག་པ་ཕོ་ཚོད་ཡང་རྩེ་ཡིན།།སེམས་ཀྱི་འཆར་སྒོ་འབྱུང་ལ་མཐའ་མེད་ཀྱང་།།གྲེ་བར་བསྐྱིལ་ནས་མི་སྨྲ་བ་དེ་མཁས།།སྙིང་ནའི་དགྲ་ལ་འཕྲལ་དུ་མི་ཁྲོ་བར།།བཅོས་མ་འཛུམ་གྱིས་བསུ་བ་གྲུང་པོ་ཡིན།།རང་བློར་མི་འབབ་གཏམ་ཚིག་ཅི་བྱུང་ཡང་།།བརྫུ་བཟང་ཁོག་ནས་མི་མངོན་ལེན་པ་ཟབ།།ཟས་ནོར་འདོད་ཀྱང་ངག་འཛངས་གཡོ་ཐབས་ཀྱིས།།མི་མངོན་ཤུགས་ཀྱིས་ལེན་པ་སྤྱང་པོ་ཡིན།།ངན་ལ་མི་འཁང་སླད་ནས་འགྱུར་བ་སྲིད།།བཟང་ལ་མ་བསྟོད་ཅིར་འགྱུར་ཤེས་པ་དཀའ།།གང་གི་ཐོག་ཏུ་འབབ་པའི་གནད་མེད་པར།།གཞན་ཟེར་འབྲངས་བའི་ཞལ་ལྕེ་བཅད་མི་རུང་།།བྱ་བ་གང་ཡང་འགྲུབ་པའི་གདེང་མེད་པར།།ཁ་འདོན་མི་སྐྱེན་ཁོང་དུ་སྦེད་པ་གནད།།བུ་སོགས་གཉེན་ལ་བྱམས་དྲགས་ངན་སྲོལ་ཡོང་།།དགྲ་ལ་ཧ་ཅང་སྡང་ན་རང་ལ་མཚུངས།།གཉེན་ལ་རལ་སྤྱོད་ཆེས་ན་ནམ་ཕུགས་འཁོན།།བྲན་ལ་འབར་ཤ་ཆེས་ན་འཁོར་མཁན་དཀོན།།འཁོར་ལ་ཆེས་ཆེར་རྩུབ་ན་སྙིང་སྐྲན་འཇུག།གྲོགས་ལ་རྔན་ཆེན་མངས་ན་ཞེ་བཞག་ཡོང་།།དཔེ་ངན་གཞན་ལ་གཏོད་ན་རང་ལ་འཁོར།།ཁ་དགྲ་མི་བསག་གནག་པ་སེམས་ལ་ཞོག།གཉེན་ལ་མི་བསྟོད་བྱམས་པ་ཡིད་ལ་འཛིན།།ངན་བློ་ཡོད་ཀྱང་ཕྱི་རུ་འཇམ་སྐད་སྙན།།གདོང་ཐུག་དྲག་པོས་དགྲ་བོ་ཐུལ་དཀའ་བས།།སྣ་ཚོགས་ཐབས་ཀྱིས་མདུན་མ་རླབས་ཀྱིས་ཆོད།།གཏམ་མགོ་འཛུམ་བསུ་མཇུག་མ་དལ་གྱིས་ལོང་།།དགོས་དོན་ཕིགས་སྨྲ་འཚམ་ཞིང་མཛེས་པར་བརྗོད།།སེར་སྣ་ཙམ་གྱིས་ཟས་ནོར་གསོག་དཀའ་བས།།བརྒྱ་བཤིག་སྟོང་འགུགས་སྤྱི་བྱམས་བློ་རྒྱ་བསྐྱེད།།བུ་ལ་ཉེས་སྐྱོན་བཤད་ན་རྗེས་སུ་ཕན།།རང་ལ་ཆེ་བསྟོད་སྤངས་ན་ནམ་ཕུགས་བྲིན།།རང་འདོད་ཞེ་བཞག་སྤྱི་གཙིགས་ཕྱིར་བྱས་བཙུན།།བུད་མེད་གྲོས་དབང་མ་གཏོང་རང་ཐག་ཆོད།།རྨོངས་པར་གྲོས་དང་ངན་ལ་དབང་མ་ཤོར།།གྲོས་ལ་མི་དབང་མི་ལ་གྲོས་མ་འཆད།།དཀྲུགས་ཤིང་བྱེད་མཁན་གྲོས་ཀྱི་ཁྱུར་མ་འཇུག།མཁས་དང་རྒན་རབས་ཉམས་ཆེན་ཤ་ཚར་དྲིས།།གྲོས་མཐིལ་རེ་ཞིག་མ་བཤད་བསྒྱུར་དུ་བཏུབ།།གྲོས་ལ་བསམ་གཞིགས་མང་བཏང་ཧང་བུག་ཆུང་།།མ་དཔེ་རང་ལ་བཀབ་ནས་ཞིབ་མོར་དཔྱད།།ཕྲན་བུའི་ཁེ་ལ་བལྟས་ནས་ཉེན་སྡོ་དང་།།གཏམ་ངན་མི་བསམ་འདོད་ལ་སྲེད་པས་ཕུང་།།ཡ་རབས་དུས་བསྟུན་དམའ་སར་འབེབས་མི་རུང་།།མ་རབས་ཆེ་སར་བཏོན་ན་གཉའ་བ་རེངས།།མཁས་པ་རས་བོར་ཡོན་ཏན་ལྡན་པ་དཀོན།།མི་མངས་དགྲ་རུ་མི་ལེན་གཉེན་དུ་འགུགས།།མི་འགྲུབ་ཁས་ལེན་མ་ཆེ་དེར་མི་འཇུག།གཅེས་ནོར་འདོད་ཅན་མི་ལ་མི་སྟོན་གསང་།།ཆོས་མེད་ལ་གྲོས་ངན་སེམས་ཅན་ལ་བློ།།མི་གཏོད་སྙིང་གཏམ་ཁ་མང་ཅན་ལ་གསང་།།སྣ་ཐུང་ཀུ་རེ་མི་ཐུབ་ལ་སྡོ་སྤོང་།།མི་བདེན་པ་ལ་ཡུས་ཀྱིས་གཤགས་མ་གདབ།།མི་ཉན་གྲོས་འདེབས་མེད་ལ་ཁྱེར་ཤོག་དང་།།མི་ཡོང་ལས་འཆོལ་མི་ཤེས་ཀོ་ལོང་དོར།།དྲིན་འདྲེན་མངས་ན་དགའ་བའི་གདུང་སེམས་འཆོར།།གྱོང་ཅན་མངས་ན་གཉེན་ཡང་ཞེན་པ་ལྡོག།གཞན་སྡུག་སྙིང་ཚིམ་མ་བྱེད་རང་ལ་འཁོར།།རང་སྐྱིད་མ་ངོམ་གཞན་གྱིས་དེ་ལན་འཇལ།།གྲོས་ཉེས་འགྱོད་ཐལ་མི་བྱ་ཕྱིན་ཆད་གཟབས།།དགོས་མེད་འཕོག་ཐུག་གཏམ་གྱིས་དགྲ་བོ་འགུགས།།ཕ་རོལ་བསམ་པ་རྟོགས་ཕྱིར་ཡུན་དུ་སོམས།།རང་མགོ་ཐོན་པའི་འཕྲུལ་ཅན་གྲུང་པོ་ཡིན།།ཆེན་པོར་སླེབས་ཚེ་ཁེངས་དང་ང་རྒྱལ་དམད།།ཀུན་གྱིས་ཁུར་དུས་འོག་འཛུལ་འཇུག་བདེ་བྱེད།།འགྲུབ་ཚད་མི་བྱེད་ཚོད་འཛིན་ཁེ་ཉེན་བསམ།།དཔོན་དུ་གྱུར་ཚེ་འདོད་ཆུང་སྤྱི་གཙིགས་ངོས།།སྒེར་དུ་བལྟོས་རྣམས་མི་མངོན་ཤུགས་ཀྱིས་སྐྱོང་།།ཤེས་ཚད་ལག་ཏུ་མི་ལེན་བླངས་ཕྱིན་ཆད།།ཞི་དྲག་ཐབས་ཀྱིས་བྱ་བ་མཐའ་རུ་ཐོན།།ཟེར་ཚད་བདེན་པར་མི་འཛིན་དཔྱད་དར་གྱིས།།ཟས་ཞིམ་མིར་བྱིན་ནོར་བཟང་རང་གིས་ཆོངས།།མི་སྙིང་གཅོད་པའི་གཏམ་དེ་ལྕེ་ནས་བཟུང་།།སྡང་དགྲའི་ནོར་ལ་མ་བལྟ་བརྗེད་མ་གཞུག།མ་ཞིམ་སྣ་གཉེར་ཞིམ་ལ་ཧབ་ཤ་དང་།།མ་མགུར་འཕྲལ་དུ་མཆུ་མུག་མིག་ལྡོག་སྤོང་།།དོན་མེད་ལས་ལ་བརྩོན་འགྲུབ་རང་ངལ་ཡིན།།གསོད་བརྡུངས་ངེས་པར་དགོས་ལ་སྙིང་ལ་ཆུང་།།འབབ་ངེས་ཁྲལ་དང་ལག་འདོན་ཡང་མི་འཇུག།དགོས་མེད་འབངས་རྣམས་མནར་བའི་ལས་མི་བྱེད།།ཕྲད་མ་ཐག་པའི་མི་ལ་ངོ་ཤེས་དང་།།འདྲིས་མ་ཐག་པའི་མི་ལ་བློ་གཏོད་དང་།།སེམས་ལ་བབས་འཕྲལ་དགའ་བའི་འཛུམ་སྟོན་དང་།།མ་བབས་འཕྲལ་བཞིན་སྡུད་རྣམས་ཀླད་ཆུང་ཡིན།།དྲག་པོ་དྲག་ཁྱེར་མ་མཁས་ནམ་ཕུགས་འཕུང་།།མཛའ་བ་མཛའ་ཁྱེར་མ་མཁས་ནམ་ཕུགས་འཁོན།།མཁས་པ་མཁས་ཁྱེར་མ་མཁས་ནམ་ཕུག་བླུན།།བཙུན་པ་བཙུན་ཁྱེར་མ་མཁས་ནམ་ཕུགས་འཆལ།།ཆེ་བ་ཆེ་ཁྱེར་མ་མཁས་ནམ་ཕུགས་དམའ།།གཏམ་ལ་རྒྱུ་མཚན་ཡོད་པས་གཞན་ཁ་མྱུལ།།བག་ཕེབས་ངག་འཇམ་སྙན་མོས་བློ་བྲིད་ནས།།གཞན་མཚང་ཐབས་ཀྱིས་བྲུས་ནས་ཆམ་ལ་འབེབས།།མ་བཤད་ཕས་ཀྱང་མི་གོ་ལྷོད་པར་སྨྲ།།མ་འབར་བུས་ཀྱང་མི་ཉན་རན་པར་རྒོལ།།མ་བསླབས་སུས་ཀྱང་མི་གོ་ལེགས་པར་བསླབས།།མ་སྦྱིན་གཉེན་ཡང་མི་འཁོར་བག་རེ་སྟེར།།ཡང་ཡང་བྱིན་སར་རྟག་འགྲོ་བྱམས་པ་ཟད།།དྲིན་ཅན་མི་དེ་སུན་དུ་མ་འཇུག་མཛངས།།གཉའ་བར་འཆོར་བའི་དགྲ་བོ་རངས་མ་འཇུག།སུས་ཕན་མི་ཤེས་སྙོམ་ཆུང་རས་མ་བོར།།གང་བཅོལ་གོ་ཆོད་གྱུར་ན་བྲན་གྱི་རབ།།རྫུན་དང་གཡོ་སྒྱུ་མི་ཤེས་ནམ་ཕུགས་བྲིན།།ཁ་ཉུང་ལག་པ་གཙང་བ་ཡོན་ཏན་མཆོག།བྱས་ཡུས་ཆེས་ན་ལས་ལ་ངོ་སོ་ཆུང་།།ཁ་གདངས་སྦར་བསྡམས་མི་དང་འབྲེལ་བྱེད་འཕུང་།།མཐོན་པོ་ང་རྒྱལ་ཅན་གྱི་མཚང་མ་འདྲུ།།བསམ་ངན་ཕྱི་ཐག་ཐུང་དང་གྲོགས་མ་བྱེད།།ཞེ་སྡང་ཁ་འཇམ་ཅན་ལ་རང་ཟོན་ཆུག།དོན་མེད་གཏམ་ལ་ཡང་ཡང་སྐྱོར་ཟློས་སྤོང་།།ཕྱུག་པོ་ནོར་ལ་སྤྱོད་ཤེས་སླད་ནས་འཕེལ།།མི་ལྡོགས་བསྲིས་ཞིབ་བྱས་ན་རང་སྡུག་ཆུང་།།དབུལ་ཡང་སྡུག་ཐེག་བྱས་ནས་ཕོ་བཟོ་བྱེད།།ནོར་ཡོད་མེད་པོར་མ་བརྫུ་ཀུན་གྱིས་ཤེས།།ངན་པ་ཆེ་སྐད་མ་འདོན་ཁྲེལ་བདས་ཡོང་།།གདོང་པར་ཁྲག་མེད་གཉེན་ལ་རེ་བ་ལས།།ངོ་ཚ་ཁྲེལ་ཡོད་ཤེས་པའི་དགྲ་བོ་དགའ།།བློ་གཏད་མི་ཐུབ་སྤུན་དང་བཟའ་ཚང་ལས།།གསང་ཐུབ་བློ་ལྡན་གྲོགས་དང་གྲོང་བ་བཟང་།།ཡོན་ཏན་མེད་པའི་ཚོགས་ཀྱི་སློབ་དཔོན་ལས།།ཤེས་རབ་ལྡན་པའི་གྲྭ་སློབ་བྱས་ནས་འཚེངས།།མི་ཉན་ཁ་འདུས་མང་པོའི་དཔོན་པོ་ལས།།ཡ་རབས་བཟང་སྤྱོད་ལྡན་པའི་གཡོག་པོ་སྐྱིད།།ལང་ཤོར་རྐུན་པོ་མི་ཡི་ཁྱུར་མི་ཚུད།།བློ་གྲོས་ཟབ་དང་མགོ་འཐོམས་ནོར་ས་ཡོད།།ཀླད་ཆུང་མི་དང་གྲུང་པོ་ནོར་ས་ཡོད།།མ་ནུས་ཇོ་བཟང་བརྫུ་ཆེ་ནོར་ས་ཡོད།།བློ་ཤེད་ཅན་དང་དོ་ཐུང་ནོར་ས་ཡོད།།རང་བཞིན་བཟང་དང་མདོ་མེད་ནོར་ས་ཡོད།།དྲང་པོའི་མི་དང་གླེན་པ་ནོར་ས་ཡོད།།ཚུལ་འཆོས་ཅན་དང་བཙུན་པ་ནོར་ས་ཡོད།།ཚེ་བློས་ཐོངས་དང་ཟོག་པོ་ནོར་ས་ཡོད།།བརྫུ་བག་ཅན་དང་མཁས་པ་ནོར་ས་ཡོད།།དེ་ལྟར་ཚེ་འདིའི་མདུན་མ་བསྒྲུབ་པ་ལ།།བླང་དང་དོར་བྱའི་སྐྱོན་ཡོན་ཤེས་བྱས་ནས།།དཔའ་འཛངས་རྟུལ་ཕོད་སྣ་ཚོགས་གཡོ་འཕྲུལ་གྱིས།།རང་ཉིད་རྒྱལ་བའི་སྒྱུ་ཐབས་ལྷུར་ལེན་གཅེས།།འོན་ཏེ་ཚངས་པ་བརྒྱ་བྱིན་འཁོར་ལོས་སྒྱུར།།ལྷ་མིའི་དཔལ་འབྱོར་ཀུན་ལ་ལོངས་སྤྱོད་མཐར།།སླར་ཡང་ལྕགས་བསྲེགས་ས་གཞིར་དམྱལ་བའི་མེ།།འབར་བའི་བུད་ཤིང་བྱེད་སྲིད་ཡིད་བརྟན་ཅི།།འཇིག་རྟེན་གསལ་བར་བྱེད་པའི་ཉི་ཟླ་ཡང་།།སྔོན་བསགས་བཟང་པོའི་འཕེན་པ་རྫོགས་པའི་མཐར།།རང་གི་ལག་པ་བརྐྱང་བསྐུམ་ཡང་མི་མཐོང་བའི།།མུན་པའི་མལ་དུ་ཉལ་འབྱུང་མཆི་མ་དཀུ།།པདྨའི་འདབ་འདྲའི་གོས་ཀྱི་རེག་བྱས་ཀྱང་།།ལུས་ལ་རྩུབ་ཉམས་བྱེད་པའི་སྨིན་ལེགས་མ།།བདག་པོའི་རོ་དང་ལྷན་ཅིག་སྲེག་ཁང་དུ།།རབ་འབར་མེ་ཡིས་བསྲེག་པ་སུ་ཡིས་བཟློག།ནོར་བུའི་གླིང་དུ་བགྲོད་པའི་ཚོང་ཟོག་གིས།།རྣམ་ཐོས་བུ་ལ་འགྲན་པའི་དེད་དཔོན་ཡང་།།འཇུར་གེགས་གནས་སུ་སྐྱེ་ནས་ཟས་སྐོམ་གྱིས།།བཀྲེས་ཤིང་སྐོམས་པའི་ངང་ཚུལ་ཀྱེ་མ་ཧུད།།དགྲ་འདུལ་གཉེན་སྐྱོང་མངའ་ཐང་ལོངས་སྤྱོད་སོགས།།བླ་ནས་བླར་འཕེལ་ཕོ་རྒོད་གྲུང་པོ་ཡི།།གྲངས་སུ་ཆུད་ཀྱང་ཚེ་ནི་ནམ་མཁའི་གློག།རྨི་ལམ་ཙམ་གྱི་བདེ་བས་ཅི་ཞིག་བྱ།།བསམས་ཀྱིན་ནམ་ཡང་རྫུན་ཟོག་མི་གསུང་བ།།འོ་སྐོལ་རྣམ་འདྲེན་ཟས་གཙང་སྲས་པོ་དེས།།འཁོར་བར་གནས་ཕྱིན་སྡུག་བསྔལ་རང་བཞིན་དུ།།བསྟན་ཚུལ་བསམས་ན་སྙིང་ཡང་དུམ་བུར་འགས།།བཟོད་དཀའི་སྡུག་བསྔལ་འདི་ལས་སླན་ཆད་དུ།།མི་ལྡོག་ཐར་བའི་ཁང་པར་འཇུག་པའི་ཐབས།།དཀར་ནག་ལས་འབྲས་བསམས་ནས་བླང་དོར་ངོས།།བསླབ་པ་རྣམ་གསུམ་ཉམས་ལེན་གྲུང་པོ་ཡིན།།སངས་རྒྱས་སྲས་བཅས་མངོན་སུམ་མཐོང་དཀའ་ཡང་།།དེ་དག་ཞལ་སྐྱིན་གསུང་དང་ཐུགས་རྟེན་ལ།།མེ་ཏོག་གདུག་སྤོས་མར་མེ་ལྷ་བཤོས་སྒྲ།།འཕན་གདུགས་ཕྱེ་ཕུར་ལ་སོགས་མཆོད་སྦྱིན་དབུལ།།བསླབ་གསུམ་ལྡན་པའི་དགེ་འདུན་བསྙེན་བཀུར་ནས།།ཐུབ་གསུང་སྒྲོག་སོགས་མཆོད་སྤྱོད་རྣམ་བཅུའི་ལས།།རྣམ་གསུམ་འཁོར་ལོའི་བྱ་བ་ཆེར་སྤེལ་བའི།།བསོད་ནམས་ཚོགས་ཆེན་གསོག་པ་གནད་དུ་ཆེ།།དབུལ་ཕོངས་སྐྱེ་རྒུ་ཀུན་ལ་སྦྱིན་པ་གཏོང་།།ཉམ་ཐག་ནད་པར་གོས་ཟས་སྨན་གྱིས་བསྐྱངས།།འཆི་ངེས་དུད་འགྲོ་གསོད་འོས་ནག་ཆེན་མི།།སྲོག་བླུ་མི་འཇིགས་སྐྱབས་ཀྱི་སྦྱིན་པ་བྱ།།ལྷ་མིའི་རྟེན་བཟང་ཐོབ་པའི་རྒྱུའི་གཙོ་བོ།།བྱ་སླ་ཚེགས་ཆུང་ཡན་ལག་བརྒྱད་པའི་ཁྲིམས།།ཉ་སྟོང་བརྒྱད་གསུམ་རྣམས་ལ་ལེགས་བླངས་ནས།།དམ་བཅའ་སྡོམ་པ་ཚུལ་བཞིན་བསྲུང་བར་མཛོད།།ཚིག་རྩུབ་མཚོན་ལ་ཇི་མི་སྙམ་པའི་གོ།བཙན་པོར་གྱོན་ན་རང་རྒྱུད་མི་འཁྲུགས་པས།།རྣམ་པར་དགེ་བའི་སྲོག་རྩ་མི་གཅོད་ཅིང་།།སྔར་བསགས་འཕེལ་བའི་ཐབས་ཚུལ་འདི་ལ་བརྩོན།།སྒྱིད་ལུག་ལེ་ལོ་བཏང་སྙོམས་དབང་སོང་ན།།ལེགས་པའི་ཡོན་ཏན་གང་ཡང་འགྲུབ་དཀའ་བས།།དལ་མེད་བརྩོན་པ་ཆེན་པོས་འབད་བྱས་ན།།ཆེས་ཆེར་དཀའ་བའི་ལས་ཀྱང་ལྷུན་གྱིས་འགྲུབ།།དེ་བཞིན་གཤེགས་སྐུ་ལ་སོགས་དམིགས་རྟེན་ལ།།མ་ཡེངས་གཞོལ་བའི་ཏིང་འཛིན་བརྟན་པོའི་རྒྱུན།།ཆད་མེད་བསྟར་ན་ཉོན་མོངས་མངོན་གྱུར་མགོ།།ཟིལ་མནན་ལུས་སེམས་ལས་རུང་བསམ་གཏན་རྙེད།།ཆོས་རྣམས་སོ་སོའི་གདགས་གཞིའི་སྟེང་ཙམ་ན།།རྟོག་པས་བཏགས་པ་ལས་གཞན་དོན་དམ་དུ།།མ་རྙེད་རྟེན་ཅིང་འབྲེལ་འབྱུང་དབུ་མའི་ལམ།།ཤེས་རབ་མཚོན་གྱིས་འཁོར་བའི་རྩ་བ་གཅོད།།དྲན་པས་འཆི་བདག་དཔུང་འཇོམས་ཚེ་དཔག་མེད།།ཡིད་སྲུབས་སྡེ་བཅས་མཐར་བྱེད་གསང་བའི་བདག།བླ་མགོན་དབྱེར་མེད་མྱུར་མཛད་ཕྱག་དྲུག་པ།།འདི་ཕྱི་བར་དོའི་སྐྱབས་ཡིན་རྟག་ཏུ་བསྟེན།།དེ་ཡང་གནམ་དང་ས་ཡི་དཀྱིལ་འཁོར་ལ།།དབང་ཕྱུག་མི་ཡི་རྒྱལ་པོ་ཆེན་པོ་རྣམས།།རང་ཉིད་གཅིག་པུར་དགེ་སྦྱོར་ལ་གཞོལ་ལས།།བསྟན་འགྲོའི་བདེ་ཐབས་བསྒྲུབ་པ་མཆོག་ཏུ་བསྔགས།།ཉི་འོག་མི་ཡི་བདག་པོ་ཆེ་རྣམས་དང་།།ཕན་ཚུན་མཉེས་གཤིན་བྱམས་པའི་སེམས་བཟང་པོས།།རང་རང་མངའ་རིས་རྣམས་ཀྱི་ཆོག་ཤེས་ཤིང་།།འབངས་ཀུན་བདེ་ཕྱིར་བཟང་པོའི་གཞུང་བཟང་སྤེལ།།སངས་རྒྱས་ཐུགས་རྗེ་ཕྱོགས་བྲལ་འགྲོ་བ་ལ།།འཇུག་ཕྱིར་ཡང་དག་ཆོས་ལ་རིས་མེད་ཀྱང་།།གནའ་བོའི་དུས་ནས་དར་བའི་ཡབ་མེས་ཀྱི།།ཆོས་ལུགས་གྲུབ་པའི་མཐའ་དེ་ཤིན་ཏུ་ཤིས།།བྱང་ཕྱོགས་ཆེན་པོ་ཧོར་གྱི་རྒྱལ་ཁམས་སུ།།ཨལ་ཐན་ཆོས་ཀྱི་རྒྱལ་པོའི་ཏི་ཤི་རིར།།བསོད་ནམས་མཚན་ལྡན་ཏཱ་ལའི་བླ་མ་གང་།།བྱོན་ནས་དེང་བར་ཞྭ་སེར་ཅན་གྱིས་ཁྱབ།།རྒྱུ་མཚན་དེས་ན་འཇམ་མགོན་བཙོང་ཁ་པའི།།བསྟན་པ་རིན་ཆེན་བཀུར་ན་ཕྱག་དྲུག་མགོན།།ལས་གཤིན་འདོད་ཁམས་མ་སོགས་ཆོས་སྲུང་གིས།།རྟག་ཏུ་བསྲུང་ཞིང་མངའ་ཐང་བདེ་སྐྱིད་འཕེལ།།ལུགས་གཉིས་ཟུང་འབྲེལ་ཡབ་མེས་རྒྱལ་པོའི་ཁྲི།།མནན་ནས་ས་ཆེན་འཇམ་དར་ཡིག་གཅིག་དང་།།ཕ་རོལ་ཕྱིན་དྲུག་སྤྱོད་པ་ཉེར་སྤྱད་པས།།འདི་ཕྱི་གཏན་གྱི་མདུན་མ་ལྷུན་གྱིས་གྲུབ།།དེ་ལྟར་ཆོས་སྲིད་བླང་དོར་རང་ཉིད་ལ།།མི་ལྡན་ནེ་ཙོའི་བརྗོད་པ་ལྟ་བུའི་ཚིག།སྨྲ་ལ་མཁས་རྣམས་ཁྲེལ་ཡང་སྟོན་ཟླ་ལྟར།།ཆེས་དཀར་སེམས་བཟང་བ་ལ་ཉེས་པ་མེད།།འདིས་མཚོན་དགེ་བས་གནམ་བསྐོས་མི་ཡི་བདག།བཙུན་མོ་སྲས་བཅས་བློན་འབངས་རབ་བརྟན་ཅིང་།།མངའ་ཐང་དཔལ་འབྱོར་རྣམ་མང་ཐོས་སྲས་དང་།།མཚུངས་པའི་སྐལ་བ་བཟང་པོར་འགྱུར་བར་ཤོག།རྗེ་ཙོང་ཁ་པའི་དྲ་བ།